ToekomsVenster: God bring gemoedsrusFoto: Reint Dykema. Riviere het gedruis, Here, riviere het gedruis, riviere het gedreun, maar hoog bo die geraas van baie waters, hoog bo die golwe van die see, troon die Here in sy koninklike mag. – Psalm 93:3-4 Simboliese taal het die wonderlike vermoë om ons iets van die intensiteit van ŉ situasie te laat beleef. Sommige van ons het al by geleentheid by die stroomversnelling in ŉ rivier gestaan. Waar water normaalweg gerusstellend inwerk op ŉ mens, kan skommelende waters jou baie onrustig stem. Die onrustige water is ŉ verwysing na die onrustigheid wat die skrywer in sy eie gemoed beleef. Geloof in die beskerming en sorg van God bring gemoedsrus in die hart van die digter. Ongeag wat die lewe bring en inhou, God is en bly op die troon (Hy regeer) en staan nooit verleë voor die uitdagings waarmee ons gekonfronteer word nie. Erken sy heerskappy in jou lewe, omgewing, konteks, uiteindelik ons land Suid Afrika en die wêreld. Hy sal sy doel met ons bereik. U sal ingryp en U oor Sion ontferm, want die bestemde tyd het aangebreek, die tyd om hom genadig te wees. – Psalm 102:14